CELEX: 52021PC0681
Language: et
Date: 2021-11-05
Title: Ettepanek: NÕUKOGU RAKENDUSOTSUS, millega muudetakse rakendusotsust (EL) 2018/593 direktiivi 2006/112/EÜ artiklitest 218 ja 232 tehtud erandi kestuse ja ulatuse osas

EUROOPA KOMISJON
            Brüssel,5.11.2021
            COM(2021) 681 final
            2021/0357(NLE)
            
            Ettepanek:
            NÕUKOGU RAKENDUSOTSUS,
            millega muudetakse rakendusotsust (EL) 2018/593 direktiivi 2006/112/EÜ artiklitest 218 ja 232 tehtud erandi kestuse ja ulatuse osas
            
               
         
         
            
               SELETUSKIRI
            
            
               Vastavalt 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi)
                  1
                (edaspidi „käibemaksudirektiiv“) artikli 395 lõikele 1 võib nõukogu ühehäälselt komisjoni ettepaneku põhjal anda igale liikmesriigile loa võtta erimeetmeid kõnealuse direktiivi sätetest erandite tegemiseks, et lihtsustada käibemaksu kogumist või hoida ära teatavat liiki maksudest kõrvalehoidmist või maksustamise vältimist.
            
            
               Komisjonis 31. märtsil 2021. aastal registreeritud kirjaga taotles Itaalia Vabariik luba kasutada edasi erandit käibemaksudirektiivi artiklitest 218 ja 232, et riigil oleks võimalik ka edaspidi rakendada kohustuslikku e-arveldamist. Praeguse erandi kohaldamine lõpeb 31. detsembril 2021. Lisaks taotleti nõukogu rakendusotsusega (EL) 2018/593
                  2
                antud erandi kohaldamisala laiendamist maksukohustuslastele, kes kasutavad käibemaksudirektiivi artiklis 282 osutatud väikeettevõtjate maksuvabastust. Vastavalt käibemaksudirektiivi artikli 395 lõikele 2 teavitas komisjon 10. septembri 2021. aasta kirjaga teisi liikmesriike Itaalia Vabariigi taotlusest. 13. septembri 2021. aasta kirjas teatas komisjon Itaalia Vabariigile, et tal on olemas kogu teave, mida on vaja taotluse hindamiseks.
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               Pärast rakendusotsuse (EL) 2018/593 vastuvõtmist võttis Itaalia Vabariik kasutusele kohustusliku elektroonilise arveldamise üldise süsteemi „Sistema di Interscambio“ (SdI), mis on kooskõlas ka nõukogu 11. juuli 2017. aasta soovitusega, milles käsitletakse Itaalia 2017. aasta riiklikku reformikava ja esitatakse nõukogu arvamus Itaalia 2017. aasta stabiilsusprogrammi kohta
                  3
               .
            
            
               Itaalia väidab, et kõnealune meede, mille eesmärk on võidelda maksupettuste ja maksudest kõrvalehoidmise vastu, lihtsustada maksukohustuste täitmist, muuta maksude kogumine tõhusamaks ja moderniseerida Itaalia tootmist, vähendades sealjuures ettevõtjate halduskulusid, on oma eesmärgid täielikult täitnud.
            
            
               Käibemaksupettuste ja käibemaksust kõrvalehoidmise vastase võitluse osas on meede suurendanud maksuhalduri suutlikkust, vähendades käibemaksupettuste ja käibemaksust kõrvalehoidmise avastamiseks ja neile reageerimiseks vajalikku aega ning parandades riskianalüüsi võimalusi. Lisaks on meede osutunud tõhusaks ennetava meetmena, sest on takistanud maksudest kõrvale hoidvate ja petturlike maksumaksjate tegevust. 
            
            
               Kuigi ei ole võimalik täpselt kindlaks määrata, kui suur osa sissenõudmisest on otseselt seotud kohustuslike e-arvete kasutamisega, on Itaalia esitanud mõned hinnangud. Nende hinnangute kohaselt võiks ligikaudu 2 miljardit eurot otseselt kirjutada pärast kõnealuse meetme kehtestamist ilmnenud parema käibemaksunõuete täitmise arvele, samas kui umbes 580 miljonit eurot lisatulu otseste maksude kogumisel võiks kaudselt omistada meetmele. Kontrolli ja jõustamisega võimaldas valede käibemaksukrediitide tuvastamise ja peatamise meede 2019. aastal tagasi nõuda 945 miljonit eurot. Samuti on elektrooniliste arveldusandmete kasutamine kogu 2019. aasta kohta olnud oluline ka selleks, et teha kindlaks maksukohustuslased, kes ei vasta „esportatore abituale“ staatuse nõuetele (üle 1,3 miljardi euro ulatuses deklareeritud valede ülemmääradena). Praegu on käimas ka muud menetlused, mis põhinevad elektrooniliste arveldusandmete ristkontrollil piiriüleste pettusevastaste teabeallikatega (sh Euroopa pettustevastase võitluse võrgustik EUROFISC). See on võimaldanud tuvastada ka äriühinguid, kes on seotud 2019. aasta viimastel kuudel ja 2020. aastal kasutatud ühendusesiseste pettusemehhanismidega, mis põhinesid olematute tehingute eest arvete esitamisel kokku ligikaudu 1 miljardi euro ulatuses.
            
            
               Maksukohustuste täitmise lihtsustamisega on kohustuslik e-arveldamine võimaldanud maksuhalduril teha maksumaksjatele kättesaadavaks eeltäidetud ostu- ja müügidokumendid, regulaarse käibemaksu tasumise ajakava, eeltäidetud iga-aastased käibedeklaratsioonid ja eeltäidetud maksevormid, sh makstavate, tasaarvestatavate ja tagastamisele kuuluvate maksude kohta (kus eelisjärjekorras on e-arvelduse kasutajad). E-arveldamine on võimaldanud ära jätta mitmed kohustused, nagu arveandmete esitamine riigisiseste tehingute kohta, Intrastati ostudeklaratsioonide esitamine, liisingu-, rendi- ja üüriettevõtjate kohustus esitada üksikasjad sõlmitud lepingute kohta ning kohustus teatada tehingutest, mis hõlmavad kaubatarneid San Marino Vabariigist Itaaliasse.
            
            
               Itaalia sõnul on kohustusliku e-arveldamise rakendamine toonud ka muud kasu, sest see on lihtsustanud arvete esitamise protsessi nii nende väljastajate kui ka saajate jaoks ning võimaldanud arendada seotud teenuseid, mis võimaldavad jälgida äritegevuse tulemuslikkust reaalajas, sh näiteks rahavoogude juhtimist. Lisaks on kohustusliku e-arveldamise andmed COVID-19 pandeemia kontekstis osutunud suureks abiks tervisekriisiga seotud majandusmuutuste analüüsimisel ja kõige asjakohasemate toetusmeetmete kehtestamisel.
            
            
               Komisjoni rakendusotsust (EL) 2018/593 kohaldatakse kuni 31. märtsini 2021, seepärast taotles Itaalia Vabariik luba kasutada edasi erandit käibemaksudirektiivi artiklitest 218 ja 232, et riigil oleks võimalik ka edaspidi rakendada kohustuslikku e-arveldamist.
            
            
               Lisaks taotleti meetme kohaldamisala laiendamist maksukohustuslastele, kes kasutavad käibemaksudirektiivi artiklis 282 osutatud väikeettevõtjate maksuvabastust. Itaalia leiab, et see laiendamine edendab käibemaksupettuste ja käibemaksust kõrvalehoidmise vastast võitlust, sest annab maksuhalduritele täieliku ülevaate kõigi maksumaksjate tehtud tehingutest. Samuti saavad maksuhaldurid jälgida, et eespool nimetatud maksuvabastust kasutavate maksukohustuslaste käive jääks allapoole künnist, mis võimaldab halduritel võidelda maksudest kõrvalehoidmise vastu, mis on seotud seadusega kehtestatud tingimusi ja nõudeid olulisel määral rikkuvate maksumaksjate juurdepääsuga sellele süsteemile ja selles püsimisega.
            
            
               Itaalia sõnul ei tohiks meetme taotletav kohaldamisala laiendamine tekitada neile maksukohustuslastele märkimisväärset halduskoormust. Rohkem kui 10 % maksukohustuslastest, kes kasutavad käibemaksudirektiivi artiklis 282 osutatud väikeettevõtjate maksuvabastust, väljastavad juba oma arveid SdI kaudu. Lisaks on Itaalia maksuamet teinud kõigile käibemaksukohustuslastest ettevõtjatele tasuta kättesaadavaks mitmesugused lahendused e-arvete koostamiseks ja esitamiseks. Need hõlmavad tarkvarapaketti, mille saab installeerida arvutisse ja mida saab kasutada e-arvete failide koostamiseks isegi internetiühenduse puudumise korral ning selliste failide edastamiseks lihtsalt nende üleslaadimise teel, ning rakendust, mille saab e-arvete koostamiseks ja esitamiseks installeerida mis tahes mobiilseadmesse. Ka on Itaalia maksuamet teinud tasuta kättesaadavaks digitaalse salvestusteenuse, mis võimaldab arvete faile arhiveerida ja tagada samas 15 aastaks failide vastavuse autentsuse, terviklikkuse ja loetavuse nõuetele.
            
            
               VKEd saaksid kasu arvete trükkimise ja arhiveerimise kulude kadumisest, arvete koostamisel vigade tegemise riski vähenemisest ning juurdepääsust Itaalia maksuameti pakutavatele internetipõhistele teenustele, mis võimaldavad maksumaksjatel kasutada arveldusandmeid oma äritegevuse tulemuslikkuse analüüsimiseks.
            
            
               Arvestades erandi laia kohaldamisala ja selle laiendamist käibemaksudirektiivi artiklis 282 osutatud väikeettevõtjate maksuvabastust kasutavatele maksukohustuslastele, on oluline tagada kõnealuse meetme vajalikud järelmeetmed ja eriti hinnata meetme mõju käibemaksupettustega ja käibemaksu maksmisest kõrvalehoidmisega võitlemisele ning maksukohustuslastele, pöörates erilist tähelepanu VKEdele. Kui Itaalia soovib erandi kohaldamist pikendada, palutakse riigil koos pikendamistaotlusega esitada meetme toimimist käsitlev aruanne. Kõnealuses aruandes tuleks hinnata meetme tõhusust käibemaksupettustega ja käibemaksu maksmisest kõrvalehoidmisega võitlemisel ning käibemaksu kogumise lihtsustamisel. Aruandes tuleks hinnata ka meetme mõju maksukohustuslastele, eelkõige VKEdele, ja seletada üksikasjalikult nende halduskoormuse ja nõuete täitmisega seotud kulude suurenemist. 
            
            
               
                  Tehakse ettepanek pikendada luba kuni 31. detsembrini 2024.
               
            
            
               •Kooskõla poliitikavaldkonnas praegu kehtivate õigusnormidega
            
            
               Sätestades, et liikmesriigid tunnustavad paberil või elektroonilisel kujul olevaid dokumente ja sõnumeid arvetena, on paber- ja e-arved pandud käibemaksudirektiivi artikli 218 alusel võrdsesse seisu. Käibemaksudirektiivi artikli 232 kohaselt kasutatakse e-arvet selle vastuvõtja nõusolekul. Kohustuslik e-arveldamine Itaalia poolt rakendatud viisil kujutab endast tõepoolest erandit nimetatud kahest sättest. 
            
         
         
            
               
                  Erandit võib lubada käibemaksudirektiivi artikli 395 alusel selleks, et lihtsustada käibemaksu kogumise menetlust ja ära hoida teatavat maksudest kõrvalehoidmist ja maksustamise vältimist. Arvestades, et Itaalia esitatud andmete põhjal on erand aidanud nii võidelda maksupettuste ja maksudest kõrvalehoidmise vastu kui ka lihtsustada maksude kogumist, on erand kooskõlas kehtivate poliitikasätetega. 
               
               
                  Kohustusliku e-arveldamise erand on kooskõlas ka nõukogu soovitusega
                     4
                   Itaalia 2017. aasta riiklikku reformikava kohta, milles soovitati Itaalial võtta aastatel 2017–2018 meetmeid, millega muu hulgas laiendatakse e-arveldamise ja e-maksete kohustuslikku kasutamist.
               
               
                  Lisaks võttis komisjon 2020. aastal vastu teatise Euroopa Parlamendile ja nõukogule „Õiglase ja lihtsa maksustamise tegevuskava, millega toetatakse majanduse taastamise strateegiat“
                     5
                  . Üks selles tegevuskavas kavandatud meetmetest on komisjoni seadusandlik ettepanek käibemaksu aruandluskohustuste ajakohastamiseks. Sellega seoses uuritakse vajadust laiendada veelgi e-arveldamist. Seepärast on erand kooskõlas komisjoni tegevuskava eesmärkidega. Komisjoni tulevase ettepaneku üks eesmärk on ühtlustada siseriiklikke tehinguid käsitlevaid olemasolevaid ja tulevasi aruandlusmehhanisme, sh käesoleva erandiga lubatut.
               
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               
                  Käibemaksudirektiivi artikkel 395.
               
            
            
               •Subsidiaarsus (ainupädevusse mittekuuluva valdkonna puhul) 
            
            
               
                  Pidades silmas ettepaneku aluseks olevat käibemaksudirektiivi sätet, ei kohaldata subsidiaarsuse põhimõtet.
               
            
            
               •Proportsionaalsus
            
            
               Ettepanek on proportsionaalsuse põhimõttega kooskõlas. Otsus käsitleb liikmesriigile tema enda taotlusel antud luba ja sellega ei määrata kohustusi. 
            
            
               Kohustusliku e-arveldamise rakendamine on kulgenud sujuvalt ja ilma erilisi probleeme tekitamata. Itaalia esitatud teabe kohaselt on see kaasa aidanud käibemaksupettuste ja käibemaksust kõrvalehoidmisega seotud eesmärkide saavutamisele, lihtsustades samal ajal maksude kogumist. 
            
            
               Itaalia esitatud taotluses taotletakse kohaldamisala laiendamist maksukohustuslastele, kes kasutavad VKEde maksuvabastust. Itaalia on võtnud mitmeid meetmeid, et aidata neil maksukohustuslastel kohaneda kohustusliku e-arveldamisega. Itaalia maksuamet on teinud tasuta kättesaadavaks erinevad lahendused, nt arvutisse installeeritava tarkvarapaketi või mobiilseadmete rakenduse, mis võimaldavad maksumaksjatel hõlpsasti e-arveid koostada ja esitada. Kõnealused meetmed vähendavad nende ettevõtjate jooksvaid kulusid, mis on seotud arvete väljastamise ja töötlemisega, nt trükkimis- ja arhiveerimiskulud, muutes samal ajal vigade tegemise vähem tõenäoliseks. 
            
            
               Lisaks on kohustuslik e-arveldamine võimaldanud Itaalia maksuametil pakkuda maksumaksjatele erinevaid internetipõhiseid teenuseid. Tuleb märkida, et rohkem kui 10 % maksukohustuslastest, kes kasutavad VKEde maksuvabastust, on juba vabatahtlikult valinud e-arvete väljastamise. Peale selle on kohustusliku e-arveldamise rakendamise tõttu võimalik kaotada mitmed aruandluskohustused.
            
            
               Meetme kohaldamisala taotletud laiendamine edendaks käibemaksupettuste ja käibemaksust kõrvalehoidmise vastast võitlust, sest Itaalia maksuhalduritel oleks siis täielik ülevaade kõigi maksumaksjate väljastatud arvetest. Samuti lubab see neil tuvastada maksumaksjaid, kes rikuvad olulisel määral tingimusi ja nõudeid, mis on seadusega ette nähtud nimetatud erandi kohaldamiseks VKEde suhtes.
            
            
               Meede on ka ajaliselt piiratud, ning kui Itaalia soovib erandit pikendada, tuleb koos taotlusega esitada aruanne, mis käsitleb meetme toimimist ja tõhusust, eriti selle mõju VKEdele. 
            
            
               
                  Seega on erimeede kooskõlas taotletava eesmärgiga, st see aitab vältida maksudest kõrvalehoidmist ja lihtsustada maksude kogumist.
               
            
            
               •Vahendi valik
            
            
               
                  Kavandatud õigusakt: nõukogu rakendusotsus. 
               
               
                  Käibemaksudirektiivi artikli 395 kohaselt on erandi tegemine ühistest käibemaksueeskirjadest võimalik vaid komisjoni ettepaneku põhjal nõukogus ühehäälselt antud loa alusel. Nõukogu rakendusotsus on kõige sobivam õigusakt, kuna selle saab adresseerida ühele liikmesriigile.
               
            
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
         
         
            
               •Mõju hindamine
            
            
               Itaalia taotles luba kasutada edasi kohustuslikku e-arveldamist kõigi arvete puhul, mis Itaalia territooriumil asuvad maksukohustuslased esitavad teistele ettevõtjatele või lõpptarbijatele, ning laiendada meetme kohaldamisala maksukohustuslastele, kes kasutavad väikeettevõtjate maksuvabastust. Kohustuslikku e-arveldamist tuleks kohaldada ka lihtsustatud arvete, käibemaksudirektiivi artikli 219 alusel väljaantud dokumentide ja käibemaksuvabade tehingute arvete suhtes. Mujal kui Itaalias asuvad maksukohustuslased võivad otsustada edastada oma arveid SdI kaudu. 
            
            
               
                  Maksukohustuslased on juba kohandanud oma süsteeme kohustusliku e-arveldamise nõuetele vastavaks. Loa pikendamata jätmine tähendaks, et sellise kohandamisega kaasnenud kulud oleksid maksukohustuslaste jaoks pöördumatud, samas kui nad peaksid tõenäoliselt kandma lisakulusid, mis on seotud kohustusliku e-arveldamise asendamiseks rakendatava uue võimaliku aruandlussüsteemiga kohanemisega.
               
               
                  Itaalia sõnul on e-arveldamine tõhustanud maksupettuste vastase võitluse tulemusi tänu andmete suuremale terviklusele, õigeaegsusele ja jälgitavusele. Meede on olnud ka ennetav, sest on takistanud maksudest kõrvale hoidvate ja petturlike maksumaksjate tegevust. Arvete saatmine SdI kaudu on andnud Itaalia maksuametile õigeaegse ja automaatse juurdepääsu kõigile maksukogumiseks vajalikele andmetele arvetes. Meetme laiendamine VKEde maksuvabastust kasutavatele maksukohustuslastele suurendab seda võimalust. Nii on maksuhalduritel võimalik õigeaegselt ja automaatselt kontrollida deklareeritud ja tasutud käibemaksu kooskõla. 
               
               
                  Itaalia esitatud hinnangute kohaselt on kohustusliku e-arveldamise rakendamine parandanud käibemaksunõuete täitmist ligikaudu 2 miljardi euro võrra. Samuti on see võimaldanud saada veel 580 miljonit kaudselt tänu otseste maksude kogumisest saadavale täiendavale tulule. Veel 945 miljonit eurot nõuti 2019. aastal tagasi tänu valede käibemaksukrediitide tuvastamise ja peatamise meetmetele. Samuti on elektrooniliste arveldusandmete kasutamine kogu 2019. aasta kohta olnud oluline ka selleks, et teha kindlaks maksukohustuslased, kes ei vasta „esportatore abituale“ staatuse nõuetele (üle 1,3 miljardi euro ulatuses deklareeritud valede ülemmääradena). Saadud teave on võimaldanud tuvastada ka äriühinguid, kes on seotud 2019. aasta viimastel kuudel ja 2020. aastal rakendatud ühendusesiseste pettusemehhanismidega, mis põhinesid olematute tehingute eest arvete esitamisel kokku ligikaudu 1 miljardi euro ulatuses.
               
               
                  Meetme kohaldamisala laiendamisega maksukohustuslastele, kes kasutavad VKEde maksuvabastust, kaasnevad leevendusmeetmed, nt tehakse tasuta kättesaadavaks erinevad lahendused e-arvete koostamiseks ja esitamiseks, nt arvutisse installeeritav tarkvarapakett või mobiilseadmete rakendus. Peale selle kaasneb e-arvete kasutuselevõtuga muude nõuete kaotamine ja lisateenuste osutamine maksukohustuslastele. Nagu eespool mainitud, annaks meetme kohaldamisala laiendamine VKEde maksuvabastust kasutavatele maksukohustuslastele Itaalia maksuametile täieliku ülevaate kõigi maksukohustuslaste väljastatud arvetest, mis aitaks neil võidelda käibemaksupettuste ja käibemaksust kõrvalehoidmise vastu. 
               
            
            
               4.MÕJU EELARVELE
            
            
               
                  Meede ei mõjuta ebasoodsalt käibemaksupõhiselt laekuvaid liidu omavahendeid.
               
            
            
               2021/0357 (NLE)
            
            
               Ettepanek:
            
            
               NÕUKOGU RAKENDUSOTSUS,
            
            
               millega muudetakse rakendusotsust (EL) 2018/593 direktiivi 2006/112/EÜ artiklitest 218 ja 232 tehtud erandi kestuse ja ulatuse osas
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, 
            
            
               võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi,
                  6
                eriti selle artikli 395 lõiget 1,
            
            
               võttes arvesse Euroopa Komisjoni ettepanekut
            
            
               ning arvestades järgmist:
            
            
               (1)nõukogu rakendusotsusega (EL) 2018/593
                  7
                lubati Itaalial kehtestada meede, millega tehakse erand direktiivi 2006/112/EÜ artiklitest 218 ja 232 (edaspidi „erimeede“), et rakendada kohustuslikku e-arveldamist kõigi Itaalia territooriumil asuvate maksukohustuslaste suhtes, välja arvatud maksukohustuslased, kes kasutavad kõnealuse direktiivi artiklis 282 osutatud väikeettevõtjate maksuvabastust. 
            
            
               (2)Komisjonis 31. märtsil 2021. aastal registreeritud kirjaga taotles Itaalia luba kasutada edasi erandit direktiivi 2006/112/EÜ artiklitest 218 ja 232, et tal oleks võimalik ka edaspidi rakendada kohustuslikku e-arveldamist. Lisaks palus Itaalia taotluses luba laiendada erimeetme kohaldamisala ka maksukohustuslastele, kes kasutavad kõnealuse direktiivi artiklis 282 osutatud väikeettevõtjate maksuvabastust.
            
            
               (3)Komisjon teatas Itaalia taotlusest teistele liikmesriikidele 10. septembri 2021. aasta kirjadega. Komisjon teatas 13. septembri 2021. aasta kirjaga Itaaliale, et tal on olemas kogu vajalik teave taotluse hindamiseks.
            
         
         
            
               (4)Itaalia väidab, et rakendatud kohustuslik e-arveldamise süsteem, mille puhul kõik väljastatud arved käivad läbi Itaalia maksuameti hallatava „Sistema di Interscambio“ (SdI), on täielikult täitnud oma eesmärgid võidelda maksupettuste ja maksudest kõrvalehoidmise vastu, lihtsustada maksukohustuste täitmist ja muuta maksude kogumine tõhusamaks, vähendades sealjuures ettevõtjate halduskulusid.
            
            
               (5)Itaalia leiab, et erimeetme kohaldamisala laiendamine ka direktiivi 2006/112/EÜ artiklis 282 osutatud väikeettevõtjate maksuvabastust kasutavatele maksukohustuslastele suurendaks Itaalia maksuameti võimalusi võidelda käibemaksupettuste ja käibemaksust kõrvalehoidmisega, sest see annaks täieliku ülevaate kõigi maksukohustuslaste väljastatud arvetest. Peale selle võimaldaks see Itaalia maksuametil kontrollida, et need maksukohustuslased täidavad kõnealuse maksuvabastuse saamiseks vajalikke nõudeid ja tingimusi.
            
            
               (6)Itaalia väidab, et erimeetme kohaldamisala taotletud laiendamine ei tekita direktiivi 2006/112/EÜ artiklis 282 osutatud väikeettevõtjate maksuvabastust kasutavatele maksukohustuslastele märkimisväärseid kulusid. Nende kulude leevendamiseks on Itaalia teinud tasuta kättesaadavaks erinevad lahendused e-arvete koostamiseks ja esitamiseks, nt arvutisse installeeritava tarkvarapaketi või mobiilseadmete rakenduse. E-arveldamise rakendamisega kaasneb ka muude nõuete kaotamine, nt ei tule esitada arveandmeid riigisiseste tehingute kohta, Intrastati ostudeklaratsioone ning liisingu-, rendi- ja üüriettevõtjad ei pea esitama üksikasju sõlmitud lepingute kohta. Samuti on see võimaldanud osutada maksumaksjatele täiendavaid teenuseid, nt teha kättesaadavaks eeltäidetud ostu- ja müügidokumendid, regulaarse käibemaksu tasumise ajakava, eeltäidetud iga-aastased käibedeklaratsioonid ja eeltäidetud maksevormid, sh makstavate, tasaarvestatavate ja tagastamisele kuuluvate maksude kohta, kus eelisjärjekorras on e-arvelduse kasutajad. Need meetmed peaksid tagama erimeetme proportsionaalsuse.
            
            
               (7)Erimeede peaks olema ajaliselt piiratud, et oleks võimalik jälgida selle mõju käibemaksupettuste ja käibemaksust kõrvalehoidmise vastasele võitlusele ning maksukohustuslastele, eelkõige neile, kes kasutavad direktiivi 2006/112/EÜ artiklis 282 osutatud väikeettevõtjate maksuvabastust.
            
            
               (8)Kui Itaalia peab vajalikuks erimeetme kohaldamisaega pikendada, peaks ta esitama komisjonile koos pikendamise taotlusega aruande, milles hinnatakse erimeetme tõhusust käibemaksupettustega ja käibemaksu maksmisest kõrvalehoidmisega võitlemisel ning käibemaksu kogumise lihtsustamisel. Selles aruandes hinnatakse ka kõnealuste meetmete mõju maksukohustuslastele, eriti neile, kes kasutavad direktiivi 2006/112/EÜ artiklis 282 osutatud väikeettevõtjate maksuvabastust.
            
            
               (9)Nimetatud erimeede ei tohiks mõjutada tarbija õigust saada ühendusesiseste tehingute kohta paberarveid.
            
            
               (10)Erandil ei ole negatiivset mõju käibemaksust tulenevatele liidu omavahenditele.
            
            
               (11)Seepärast tuleks rakendusotsust (EL) 2018/593 vastavalt muuta,
            
            
               ON VASTU VÕTNUD KÄESOLEVA OTSUSE: 
            
            
               Artikkel 1
            
            
               Rakendusotsust (EL) 2018/593 muudetakse järgmiselt:
            
            
               1) artikkel 1 asendatakse järgmisega:
            
            
               „Artikkel 1
            
            
               Erandina direktiivi 2006/112/EÜ artiklist 218 lubatakse Itaalial tunnustada üksnes elektroonilisel kujul olevaid dokumente ja sõnumeid arvetena, kui need on välja andnud Itaalia territooriumil asuvad maksukohustuslased.“;
            
            
               2) artikkel 2 asendatakse järgmisega:
            
            
               „Artikkel 2
            
            
               Erandina direktiivi 2006/112/EÜ artiklist 232 lubatakse Itaalial sätestada, et Itaalia territooriumil asuvate maksukohustuslaste väljastatud elektrooniliste arvete kasutamiseks ei nõuta arve saaja nõusolekut.“;
            
            
               3) artikkel 4 asendatakse järgmisega:
            
            
               „Artikkel 4
            
            
               Käesolevat otsust kohaldatakse kuni 31. detsembrini 2024.
            
         
         
            
               Kui Itaalia peab vajalikuks artiklites 1 ja 2 osutatud erandite kohaldamisaega pikendada, esitab ta komisjonile koos pikendamise taotlusega aruande, milles hinnatakse artiklis 3 osutatud riiklike meetmete tõhusust käibemaksupettustega ja käibemaksu maksmisest kõrvalehoidmisega võitlemisel ning käibemaksu kogumise lihtsustamisel. Selles aruandes hinnatakse ka kõnealuste meetmete mõju maksukohustuslastele, eriti neile, kes kasutavad direktiivi 2006/112/EÜ artiklis 282 osutatud väikeettevõtjate maksuvabastust, ning eelkõige seda, kas need meetmed suurendavad nende halduskoormust ja -kulusid.“
            
            
            
               Artikkel 2
            
            
               Käesolev otsus on adresseeritud Itaalia Vabariigile.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  
                        ELT L 347, 11.12.2006, lk 1.
               
               
                  
                     (2)
                  
                        ELT L 99, 19.4.2018, lk 14.
               
               
                  
                     (3)
                  
                        ELT C 261, 9.8.2017, lk 46.
               
               
                  
                     (4)
                  
                        ELT C 261, 9.8.2017, lk 46.
               
               
                  
                     (5)
                  
                        
                  https://ec.europa.eu/taxation_customs/system/files/2020-07/2020_tax_package_tax_action_plan_en.pdf
                   
               
               
                  
                     (6)
                  
                        ELT L 347, 11.12.2006, lk 1.
               
               
                  
                     (7)
                  
                        ELT L 99, 19.4.2018, lk 14.